በኦሮሚያ ከ184 ሚልዮን ኩንታል በላይ ሰብል ምርት ለመስብስብ መታቀዱን ቢሮው አስታወቀ
በኦሮሚያ ክልል በተያዘው የመኸር ወቅት ከዋና ዋና ሰብሎች 184 ነጥብ 7 ሚሊየን ኩንታል ምርት ለመሰብሰብ መታቀዱን የክልሉ የእርሻና ተፈጥሮ ሐብት ቢሮ አስታወቀ፡፡የቢሮው የእፅዋት ልማትና ጥበቃ ዳይሬክቶሬት ዳይሬክተር አቶ ደጀኔ መሸሻ ለዋልታ እንደገለፁት፤ የዘንድሮው የመኸር ዝነብ ወቅት መዘግየት ቢያሳይም ከ6 ሚሊየን ሄክታር መሬት በማልማት 184 ነጥብ 7 ሚሊየን ኩንታል ምርት ለመሰብሰብ ታቅዷል፡፡እስካሁንም 85 ነጥብ 6 በመቶ የመሬት ታርሶ 1 ነጥብ 76 ሚሊየን ሄክታር መሬት በዘር መሸፈኑን አስታውቀዋል ፡፡በክልሉ  የ4 ነጥብ 5 ሚሊየን ኩንታል ማዳበሪያ ለመጠቀም ታቅዶ እስካሁን 3 ነጥብ 2 ሚሊየን ኩንታሉ ወደ አርሶአደሩ መድረሱን አመልክተዋል፡፡በተጨማሪም 2 ሚሊየን ኩንታል ምርጥ ዘር ለማከፋፈል እደታቅዶ እየተሰራጨ መሆኑን ዳይሬክተሩ ጠቁመዋል ፡፡ከቢሮው በተገኘው መረጃ መሰረት 1 ሚሊየን 895 ሺህ 260 ሊትር የአረም መድሐኒት፣ ፀረተባይ እና ፀረበሽታ ኬሚካሎች ለመጠቀም ዝግጅቶች እየተጠናቀቁ መሆኑን አስታውቀዋል ፡፡አቶ ደጀኔ አክለው እንደገለጹት፤ በየጊዜው እየተለዋወጠ ያለውን የአየር ንብረት ጋር ተያይዞ ምርታማነት ላይ ሊከሰት የሚችል ተፅዕኖ ለመቋቋም እንዲቻል ድርቅን መቋቋም የሚችሉ ስራዎች መከናወናቸውን ነው የገለጹት ፡፡ይህም በቶሎ የሚደርሱ ሰብሎችን መዝራት፣ የአፈርና ውሃ ጥበቃን ማጠናከር፣ ጎርፍን ወደ ማሳ መስገባት፣ እርጥበትን ማቆየት፣ የፓኬጅ ስልጠና መስጠትና በተገኘው የውሃ አማራጭ ሰብል ማምረት የሚቻልባቸው ሁኔታዎች መከናወናቸውን አብራርተዋል  ፡፡በኦሮሚያ ክልል ባሳለፍነው የበልግ ወቅት ከ643 ሺህ 488 ሄክታር መሬት 11 ነጥብ 7 ሚሊየን ኩንታል ምርት መገኘቱን አቶ ደጀኔ አስታውቀዋል፡፡